Predkladacia správa

	Medzinárodne organizovaná trestná činnosť je závažným globálnym problémom, proti ktorému v súčasnosti bojujú všetky štáty medzinárodného spoločenstva. Činnosť a štruktúra organizovaných zločineckých skupín je na vysokej profesionálnej úrovni s dôslednou konšpiráciou. Dosahovanie finančných ziskov z trestnej činnosti a ich legalizácia vedie k ďalším enormným ziskom, ktoré sú vynakladané na páchanie ďalšej trestnej činnosti.

	Efektívne pôsobenie proti týmto negatívnym protispoločenským konaniam je možno docieliť len medzinárodnou spoluprácou orgánov podieľajúcich sa na boji proti organizovanej trestnej činnosti. Na zintenzívnenie spoločného úsilia a spolupráce v uvedenej oblasti bude medzinárodnou bilaterálnou platformou uzatvorenie Dohody medzi vládou Slovenskej republiky a Radou ministrov Bosny a Hercegoviny o spolupráci v boji proti trestnej činnosti, najmä terorizmu, nedovolenému obchodovaniu s omamnými látkami a organizovanej trestnej činnosti (ďalej len „dohoda“).

Iniciatívu smerujúcu k uzavretiu dohody ako prvá vyvinula bosniansko-hercegovinská strana, ktorá v závere expertných rokovaní o Dohode medzi vládou Slovenskej republiky a Radou ministrov Bosny a Hercegoviny o readmisii osôb, ktoré sa uskutočnili v dňoch 7. – 10. septembra 2005 v Bratislave odovzdala slovenskej delegácii návrh dohody. Po viacerých korešpondenčných kontaktoch bolo dohodnuté I. kolo expertných rokovaní, ktoré sa uskutočnilo v dňoch 11. – 12. apríla 2006 v Sarajeve. Výsledkom je predkladaný návrh dohody, ktorý zohľadňuje potrebné oblasti a formy spolupráce oboch zmluvných strán v oblasti boja proti organizovanej trestnej činnosti. 

       Cieľom dohody je vytvorenie základného právneho rámca pre spoluprácu zmluvných strán v oblasti boja proti organizovanej trestnej činnosti. Jednotlivé ustanovenia dohody obsahujú záväzok zmluvných strán spolupracovať a poskytovať si pomoc v boji proti terorizmu, nedovolenému obchodovaniu s omamnými látkami a inej organizovanej trestnej činnosti, predovšetkým výmenou operatívnych informácií a skúseností v už spomenutých oblastiach. Dohoda ďalej obsahuje záväzok zmluvných strán zabezpečiť ochranu osobných údajov a neposkytnúť ich tretej strane bez predchádzajúceho písomného súhlasu poskytujúcej zmluvnej strany. Priamu a operatívnu spoluprácu v konkrétnych oblastiach podľa dohody budú vykonávať príslušné orgány zmluvných strán. Na koordináciu a vyhodnocovanie spolupráce podľa dohody bude zriadená spoločná komisia zložená zo zástupcov príslušných orgánov zmluvných strán. 

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi právnymi predpismi. 

       Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy.

	Predkladaný návrh dohody nemá finančný, ekonomický, environmentálny vplyv ani  vplyv na zamestnanosť a podnikateľské prostredie.